**“Dövlət qeydiyyatına alınmışdır” “Təsdiq edilmişdir”**

Azərbaycan Respublikası Ədliyyə Nazirliyində Konfransın 18.02.2019-cu il tarixli qərarı ilə

 31 oktybar 2019-cu il

 Qeydiyyat və Notariat Baş İdarəsinin rəisi: Birliyin sədri:

 İlqar Məmmədov ­­­­­­­­­­­­­­­­­­­­­­­­­­­­­ Ibrahimov Nüsrət Rizvan oğlu

**­­­­­­­­­­­­­­­­­­\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

(imza) (imza)

 **M.Y. M.Y.**

**“Azərbaycan Qiymətləndiricilər Cəmiyyəti”**

**ictimai birliyinin**

**N İ Z A M N A M Ə S İ**

 **(2-ci redaksiyada )**

**Bakı – 2020**

**I ÜMUMİ MÜDDƏALAR.**

1.1. “Azərbaycan Qiymətləndiricilər Cəmiyyəti” ictimai birliyi (bundan sonra – Birlik adlandırılacaq) ümumi maraqlar əsasında birləşmiş, könüllülük, üzvlərinin hüquq bərabərliyi prinsipləri əsasında yaradılan, öz fəaliyyətlərinin əsas məqsədi kimi gəlir əldə etməyi nəzərdə tutmayan və əldə edilən gəliri öz üzvlərinin arasında bölməyən qeyrihökumət təşkilatıdır və fəaliyyəti Azərbaycan Respublikasının ərazisini əhatə edir.

1.2. Birlik öz fəaliyyətini Azərbaycan Respublikasının Konstitusiyası, “Qeyrihökumət təşkilatları (ictimai birliklər və fondlar) haqqında” Azərbaycan Respublikasının Qanunu, digər normativ hüquqi aktlar və bu Nizamnamə əsasında həyata keçirir.

1.3. Birlik 12.02.1999-cu il tarixdə 1089 nömrə ilə Azərbaycan Qiymətləndiricilər Cəmiyyəti adı ilə Azərbaycan Respublikasının Ədliyyə Nazirliyində dövlət qeydiyyatına alınmışdır.

 Birliyin müstəqil balansı, üzərində adı yazılmış möhürü ştampı, Azərbaycan Respublikasının banklarında hesablaşma hesabı və digər rekvizitləri vardır.

1.4. Birliyin hüquqi ünvanı: Bakı şəhəri. Ü. Hacıbəyov küçəsi 24 a.

  **II BİRLİYİN MƏQSƏD VƏ VƏZİFƏLƏRİ**

2.1. Birliyin əsas məqsədi Azərbaycan Respublikası ərazisində müxtəlif əmlak növlərinin qiymətləndirilməsi ilə məşğul olan mütəxəssislərin fəaliyyətinə kömək etmək və onların peşə səviyyəsinin yüksəldilməsinə yardımçı olmaqdan ibarətdir.

2.2 Birlik məqsədlərinə çatmaq üçün aşağıdakı vəzifələri həyata keçirir:

* qiymətləndirmə fəaliyyətinin inkişafı və tənzimlənməsi sahəsində dövlət tərəfindən həyata keçirilən tədbirləri təbliğ etmək;
* qiymətləndricilər arasında peşəkarlığın, əməkdaşlığın və peşə etikasının təbliğ edilməsinə dəstək vermək;
* bu sahədə maarifləndirmənin təşkilinə yardım etmək, beynəlxalq təcrübəni öyrənmək.

2.3 Bu Nizamnamədə nəzərdə tutulmuş vəzifələri həyata keçirmək üçün Birlik:

* elmi araşdırmalar aparır, mütəlif kurslarr və seminarlar, dəyirmi masa və görüşlər, sərgilər təşkil edir;
* ölkədə və xarici dövlətlərdə fəaliyyət göstərən mütəlif qeyri-hökümət təşkilatları, regional və beynəlxalq qurumlarla əlaqə qurur və onlarla birlikdə layihələr həyata keçirir;
* məqsədləri və fəaliyyəti barədə məlumatı sərbəst yayır, qanunvericiliyə müvafiq qaydada mətbu nəşrlər təsis edir;
* Azərbaycan Respublikasının aidiyyəti dövlət, bələdiyyə orqanları və beynəlxlq təşkilatlarla əməkdaşlıq edir.

2.4 Birlik Azərbaycan Respublikası Prezidentinin, Azərbaycan Respublikası Milli Məclisinin və bələdiyyələrin seçkilərində iştirak edə bilməz.

**III BİRLİK HÜQUQLARI**

3.1. Birlik aşağıdakı hüquqları malikdir:

* öz adından əqdlər bağlamaq, əmlak və şəxsi qeyri-əmlak hüquqları əldə etmək, vəzifələr daşımaq, məhkəmədə iddiaçı və ya cavabdeh kimi çıxış etmək;
* fəaliyyəti barədə məlumatı sərbəst yaymaq;
* Azərbaycan Respublikasının ərazisində və xarici filial və nümayəndəliklərini təsis etmək;
* banklarda hesablar açmaq və hesablaşmalar aparmaq
* müstəqil balansa, möhürə, ştampa və digər rekviztlərə malik olmaq
* qanunvericiliklə qadağan edilməyən və nizamnamə məqsədlərinə uyğun olan sahibkarlıq fəaliyyəti ilə məşğul olmaq;
* Azərbaycan Respublikasının qanunvericiliyi ilə müəyyən edilmiş digər hüquqlardan istifadə etmək

**IV. BİRLİYİN ƏMLAKI VƏ MALİYYƏ FƏALİYYƏTİ**

4.1. Birliyin mülkiyyətində binalar, qurğular, mənzillər, avadanlıqlar, inventarlar, pul vəsaitləri, səhmlər, digər qiymətli kağızlar və bu Nizamnamə ilə nəzərdə tutulmuş fəaliyyətin maddi təminatı üçün qanunvericilikdə qadağan olunmamış növlərdə əmlak ola bilər.

4.2 Birlik öz öhdəliklərinə görə əmlakı ilə cavabdehdir. Bu əmlak yalnız Azərbaycan Respublikasının qanunvericiliyinə uyğun olaraq özgəninkiləşdirilə bilər.

4.3. Birliyin əmlakının pul və digər şəkildə formalaşdırılması mənbələri aşağıdakılardır:

* təsisçilər və ya Birlik üzvlərinin mütəzəm və ya birdəfəlik üzvlük haqları;
* idarə, müəssisə, yerli beynəlxalq təşkilatların və vətəndaşların könüllü verdikləri əmək haqları və ianələri;
* səhmlər, istiqrazlar, başqa qiymətli kağız və əmanətlərdən alınan dividentlər, gəlirlər;
* öz əmlakından istifadə və onun satılması nəticəsində əldə edilən gəlirlər;
* qrantlar;
* sərgilərdən və digər tədbirlərdə əldə olunan gəlirlər;
* qanunvericilikdə qadağan olunmamış digər mədaxillər.

4.4. Birliyin üzvləri onun mülkiyyətinə daxil olan ayrı-ayrı obyektlər üzərində xüsusi hüquqlara malik deyil.

4.5.Birlik Azərbaycan Respublikasının qanunverciliyində müəyyən edilmiş qaydada öz fəaliyyətinin məqsədlərinə və əmlakın təyinatına müvafiq olaraq öz əmlakı üzərində sahiblik, istifadə və sərancam hüququna malikdir.

4.6.Birliyin hesabına daxil olmuş məqsədli vəsait başqa istiqamətlərdə xərclənə bilməz.

4.7.Birlik siyasi partiyalara maliyyə və başqa maddi yardım göstərə bilməz.

4.8.Birlik qanunvericiliklə müəyyən edilmiş qaydada maliyyə, statistik və sair hesabatlar tərtib edir və dövlər orqanlarına təqdim edir.

**V.BİRLİYİN TƏSİSÇİLƏRİ VƏ ÜZVLƏRİ,**

**ONLARIN HÜQUQ VƏ VƏZİFƏLƏRİ**

5.1.Birliyin təsisçiləri hüquqi şəxslər (dövlət hakimiyyəti və yerli özünüidarə orqanları istisna olmaqla) və ya 18 yaşına çatmış fiziki şəxslər ola bilər.

5.2.Təsisçilər bərabər hüquqlara malikdirlər. Təsisçilərin qarşılıqlı münasibətləri, hüquq və vəzifələri qanunvericiliklə, yaxud onların arasında bağlanmış müqavilə ilə və ya bu Nizamnamə ilə müyyən edilir.

5.3.Azərbaycan Respublikasında hər bir fiziki və hüquqi şəxs (dövlət hakimiyyəti və yerli özünüidarə orqanları istisna olmaqla) ictimai birliyin üzvü ola bilər.Birliyin təsisçiləri həm də Birliyin üzvləri hesab olunurlar.

5.4.Birliyə daxil olmaq üçün idarə heyətinə yazılı şəkildə müraciət edilir. Ərizəyə bir ay müddətində baxılır.Səsvermə nəticəsində idarə heyətinin üzvlərinin üçdə iki hissəsi bu məsələyə müsbət münasibətlərini bildirdikdə, ərizəçi Birliyin üzvü seçilmiş hesab edilir.

5.6. Birliyin üzvləri öz aralarında bərabərhüquqlu olub aşağıdakı hüquqlara malikdirlər:

* bu Nizamnamədə və digər sənədlərdə nəzərdə tutulmuş qaydada təşkilatın idarəçiliyində iştirak etmək;
* Birliyin hər hansı seçkili, o cümlədən rəhbər orqanına seçmək və ya həmin orqanlarda təmsil olunmaq;
* Birliyin fəaliyyətində və təşkil etdiyi tədbirlərdə iştirak etmək;
* Birliyin rəhbər orqanlarının fəaliyyəti barədə məlumat almaq, fəaliyyətinə nəzarət etmək;
* öz mənafelərinin müdafiəsinə kömək göstərilməsi üçün Birliyə müraciət etmək;
* onun hüquq vəzifələri ilə bağlı hər hansı məsələnin müzakirəsində şəxsən iştirak etmək, Birliyin müvafiq orqanlarına etirazını bildirmək və şikayət etmək.

5.7. Birliyin üzvü yalnız Birliyin müvafiq orqanları səlahiyyət verdikdə həmin orqanı təmsil edə və ya onun adından bəyanatla çıxış edə bilər. Birliyin üzvü eyni zamanda iki seçkili orqanın üzvü ola bilməz.

5.8. Birliyin üzvləri aşağıdakı vəzifələri daşıyırlar:

* Birliyin Nizamnaməsinə əməl etmək;
* Birliyin seçkili orqanlarının qərarlarını yerinə yetirmək;
* Nizamnamə tələblərinə riayət etmək;
* Birliyin tədbirlərində iştirak etmək.

5.9. Birliyə üzvlük haqqının miqdarı hər il ilk toplantıda Birliyin İdarə Heyəti tərəfindən müəyyən edilir.

5.10 Birliyə üzvlüyə aşağıdakı hallarda xitam verilir;

* Könüllü olaraq Birliyin üzvlüyündən çıxdıqda;
* Birliyin üzvlüyündən çıxarıldıqda.

5.11 Birliyin üzvü aşağıdakı hallarda üzvlükdən xaric edilir.

* Birliyin adına ləkə gətirən hərəkətlərə yol verdikdə;
* Mütəmadi olaraq Birliyin işində iştirak etməkdən boyun qaçırdıqda;
* Nizamnamə məqsədlərinə zidd hərəkət etdikdə.

5.12 Üzvlükdən çıxarılma İdarə Heyətinin qərarı ilə həyata keçirilə bilər.

5.13. Birliyin üzvünün həmin qərardan Birliyin ali idarəetmə orqanına və məhkəməyə şikayət etmək hüququ vardır.

**VI BİRLİYİN TƏŞKİLATI STRUKTURU**

**VƏ İDARƏETMƏ ORQANLARI**

6.1. Birliyin ali orqanı ildə bir dəfədən az olmayaraq çağırılan Konfransdır.

6.2. Konfrans Birliyin icra orqanının, təsisçilərdən birinin və ya üzvlərinin üçdə bir hissəsinin təşəbbüsü ilə çağırılır.

6.3. Birliyin təsisçilərinə və üzvlərinə Konfransın yeri və vaxtı haqqında iki həftə əvvəl məlumat verilməlidir.

6.4.Konfransın səlahiyyətinə aşağıdakılar aiddir:

* Birliyin Nizamnaməsinin qəbulu və ona dəyişikliklər edilməsi;
* Birliyin əmlakının formalaşması və istifadə prinsiplərinin müəyyən edilməsi
* Birliyin icra orqanlarının yaradılması və onların səlahiyyətlərinin vaxtında əvvəl dayandırılması;
* Illik hesabatın təsdiq edilməsi
* başqa təşkilatlarda iştirak;
* Birliyin yenidən təşkili və ləvğ edilməsi;
* Birliyin icra orqanının rəhbərlərinin hesabatının dinlənilməsi;

6.5. Konfrans yalnız Birlik üzvlərinin yarısından çoxu iştirak etdikdə səlahiyyətli hesab olunur.

6.6. Konfransda müzakirə olunan məsələlər haqqında qərarlar sadə səs çoxluğu ilə qəbul edilir. Səsvermənin açıq və ya gizli olması Konfrans iştirakçılar tərəfindən müəyyən olunur. Hər bir üzv bir səsə malikdir. Nizamnaməyə əlavə və dəyişikliklərin edilməsi və təşkilatın yenidən təşkili və ləvğı barədə qərarın qəbulu üçün 2/3 səs çoxluğu tələb olunur.

6.7.Birliyin fəaliyyətinə cari rəhbərlyi İdarə Heyəti həyata keçirir.

6.8. İdarə heyəti İcra orqanı olaraq sədrdən, onun müavinlərindən və üzvlərindən ibarətdir.

6.9.İdarə Heyəti kollegial icra orqanı olub aşağıdakı səlahiyyətlərə malikdir.

* birliyin üzvlüyünə qəbul edir və üzvlükdən azad edir.
* təkliflər və layihələr irəli sürür;
* Birliyin filiallarını yaradır və nümayəndəliklərini açır;
* Birliyin başqa idarəetmə orqanlarının müstəsna səlahiyyətlərinə aid bütün məsələləri həll edir.

6.10. İdarə Heyəti üzvlərinin yarısından çoxu iştirak etdikdə səlahiyyətli sayılır və qərarları sadə səs çoxluğu ilə qəbul edir.

6.11.İdarə Heyətinin sədri, müavinləri və digər üzvləri Birliyin Konfransı tərəfindən 3 (üç) il müddətinə seçilir.

6.12.Sədr:

* Birliyi təmsil edir, onun adından müqavilələr bağlayır, etibarnamələr verir. Konfransın və İdarə Heyətinin qərarlarının icrasını təşkil edir.
* Konfrans tərəfindən və Nizamnamə ilə onun üzərinə qoyulan digər funksiyaları həyata keçirir.

6.13.Birliyin Nəzarət-təftiş komissiyası birliyin vəzifəli şəxslərinin və üzvlərinin fəaliyyətinin Nizamnaməyə uyğun olması, habelə Birliyin maliyyə fəaliyyəti üzərində nəzarəti həyata keçirir. NTK üzvlərinin sayı Konfrans tərəfindən müəyyən edilir. NTK-nın səlahiyyət müddəti 3 (üç) ildir.

NTK-nın qərarları sadə səs çoxluğu ilə qəbul edilir.

6.14 NTK Birliyin orqanlarından və üzvlərindən daxil olan müraciətlərə bir ay müddətində baxıb cavab verməlidir.

6.15. Dövlət qeydiyyatına alınmış Birlik Azərbaycan Respublikasının ərazisində və xaricdə filialların yarada, nümayəndəliklərini aça bilər. Birlik on gün müddətində Azərbaycan Respublikasının Ədliyyə Nazirliyinə filial və (və ya) nümayəndəliyinin yaradılması haqqında məlumat verməlidir.

**VII. BİRLİYİN FƏALİYYƏTİNƏ XİTAM VERİLMƏSİ**

7.1. Birliyin fəaliyyətinə onun yenidən təşkil edilməsi (birləşmə, qoşulma, bölünmə, ayrılma, çevrilmə) və ləvğ edilməsi yolları ilə xitam verilir. Bir fəaliyyətinə xitam verilməsi mövcud qanunvericilikdə nəzərdə tutulmuş qaydada həyata keçirilir.

7.2. Birliyin fəaliyyətinə xitam verilməsi haqqında qərara əsasən ləvğetmə komissiyası yaradılır. Bu andan Birliyin idarəçiliyi ilə əlaqədər bütün səlahiyyətlər ona keçir. Ləvğetmə komissiyası ləvğetmə balansının tərtib edir. Birliyin ləvği zamanı büdcə ilə hesablaşmalardan və kredtorların tələbləri ödənildikdən sonra qalan əmlak qanunvericiliklə müəyyən olunmuş qaydada Nizamnamə məqsədlərinə, bu mümkün olmadıqda isə dövlət büdcəsinə yönəldilir. Birliyin ləğvi Azərbaycan Respublikasının Mülki Məcəlləsinə və digər qanunvercilik aktlarına əsasən həyata keçirilir.

**VIII. DİGƏR ŞƏRTLƏR**

8.1 Bu Nizamnamədə nəzərdə tutulmayan məsələlər qanunvercililiklə tənzimlənir.

8.2. Gələcəkdə bu Nizamnamənin müddəaları qanunverciliklə ziddiyat təşkil edərsə, qanunverciliyin müddəaları tətbiq edilir.

8.3. Birliyin maliyyə ili qeydiyyata alındığı vaxtdan başlayır və həmin ilin 31 dekabrında başa çatır. Növbəti maliyyə illəri isə 1 yanvarda başlayır və dekabr ayının 31-dək olan dövrü əhatə edir.